Document ID: 32015D0321

KOMISIJOS ĮGYVENDINIMO SPRENDIMAS (ES) 2015/321
2015 m. vasario 26 d.
kuriuo iš dalies keičiamas Sprendimas 2008/989/EB, kuriuo valstybėms narėms pagal Tarybos direktyvą 1999/105/EB leidžiama priimti sprendimus dėl garantijų, suteiktų iš tam tikrų trečiųjų šalių importuotinai miško dauginamajai medžiagai, atitikimo
(pranešta dokumentu C(2015) 1045)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1999 m. gruodžio 22 d. Tarybos direktyvą 1999/105/EB dėl prekybos miško dauginamąja medžiaga (1), ypač į jos 19 straipsnio 3 dalį,
kadangi:
(1)
Tarybos sprendimu 2008/971/EB (2) tam tikroms trečiosioms šalims suteiktas lygiavertiškumo statusas, kiek tai susiję su sėklinės medžiagos patvirtinimo ir registracijos sistemomis ir dauginamosios medžiagos iš šios sėklinės medžiagos tolesniu auginimu. Sąjungos lygmeniu esamos informacijos apie tam tikras kitas trečiąsias šalis nepakako, kad tos trečiosios šalys būtų įtrauktos į tą sprendimą. Todėl Komisija priėmė Komisijos sprendimą 2008/989/EB (3);
(2)
siekiant užkirsti kelią prekybos srautų suardymui po 2014 m. gruodžio 31 d., tikslinga pratęsti Sprendimo 2008/989/EB taikymo laikotarpį, kol bus pritaikytas Sprendimas 2008/971/EB;
(3)
kol Sprendimas 2008/971/EB bus iš dalies pakeistas, taip pat tikslinga laikinai leisti valstybėms narėms priimti sprendimus dėl miško dauginamosios medžiagos, priskiriamos prie kategorijos „išbandyta“, pagamintos Sprendime 2008/971/EB jau išvardytose trečiosiose šalyse;
(4)
valstybių narių pateikta informacija rodo, kad prie Naujosios Zelandijos kilmės miško dauginamosios medžiagos nepridedamas pagrindinis sertifikatas arba oficialus tos šalies išduotas sertifikatas. Todėl Naujoji Zelandija turėtų būti išbraukta iš sąrašo šalių, dėl kurių valstybėms narėms leidžiama priimti su miško dauginamosios medžiagos teikiamų garantijų lygiavertiškumu (atitikimu) susijusius sprendimus;
(5)
todėl Sprendimas 2008/989/EB turėtų būti atitinkamai iš dalies pakeistas;
(6)
šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2008/989/EB iš dalies keičiamas taip:
1.
3 straipsnis pakeičiamas taip:
„3 straipsnis
Šis sprendimas taikomas iki 2019 m. gruodžio 31 d.“
2.
Priedas iš dalies keičiamas pagal šio sprendimo priedą.
2 straipsnis
Šis sprendimas taikomas nuo 2015 m. sausio 1 d.
3 straipsnis
Šis sprendimas skirtas valstybėms narėms.
Priimta Briuselyje 2015 m. vasario 26 d.

Labels: 3
15
18
6